
Rendezetlen fehérjék komplexeinek bioinformatikai vizsgálata

Az ezredforduló előtt elképzelhetetlennek tűnt, hogy megdőljön a molekuláris biológia „szerkezet - funkció paradigmája”, miszerint a fehérjék funkcióját a jól definiált 3D-s szerkezet határozza meg. Azonban egyre több bizonyíték gyűlt össze arra vonatkozólag, hogy létezik a fehérjéknek egy másik csoportja, a rendezetlen fehérjék, és mára a rendezetlenség fogalma széles körben elfogadottá vált.
Mára már elfogadott tény, hogy számos, alapvető biológiai folyamatban szerepet játszó fehérje natív állapotban nem rendelkezik jól meghatározott harmadlagos szerkezettel. Ezek a rendezetlen fehérjék leginkább gyorsan változó, egymásba átalakuló alternatív konformációk sokaságaként jellemezhetők. Az irodalomban elfogadott nézet szerint - a rendezetlen szerkezetük következményeként - specifikus, de gyenge fehérje-fehérje kölcsönhatás kialakítására képesek. Erre vonatkozóan azonban még nem született átfogó vizsgálat, és számos megfigyelés utal arra, hogy ez az általánosítás nem állja meg a helyét. A feladatom a rendezetlen fehérjéket tartalmazó komplexek irodalomból kigyűjtött fiziko-kémiai, szerkezeti, biofizikai és egyéb adatainak kiegészítése és rendszerezése, az összegyűjtött adatokból adatbázis létrehozása és tesztelése volt, mely alapul szolgált további részletes bioinformatikai vizsgálatokhoz.
Munkám során a rendezetlen fehérjepartnert tartalmazó komplexek kötődésének tanulmányozásával, a rendezetlen fehérjekomplexek rendszerező adatbázisának programozásával és tesztelésével foglalkoztam, továbbá a disszociációs állandót tartalmazó adatbázisok megismerése és bennük rendezetlen komplexek bioinformatikai keresése tartozott a feladataim közé. Jelenleg a rendezetlen fehérjék kötődésének bioinformatikai feltérképezését végzem mind a kötőaminosavak, mind a szerkezetek kötőfelszíneinek szempontjából, valamint a rendezetlen és globuláris fehérjék komplexeinek összehasonlító elemzésén dolgozom.



